Илъэсым и егъэджакІуэ нэхъыфІхэр къыхах
Жэнэтей Людмилэ ХьэтІохъущыкъуей къуажэ дэт, Куэтэншы ТІалэ и цІэр зезыхьэ 3-нэ курыт еджапІэм иджыблагъэ щекІуэкІащ «Илъэсым и егъэджакІуэ-2020» зи фІэщыгъэ, ІэщІагъэлІхэм я урысейпсо зэпеуэм и щІыналъэ Іыхьэр.
Зэхьэзэхуэм мы гъэм егъэджакІуибгъу хэтащ. Абыхэм дэтхэнэми я лэжьыгъэрэ зэфІэкІрэ къызыхэщ Іуэхупежьэ псалъэкІэ къызэхуэсахэм зыкърагъэцІыхури, езыхэр зытелэжьыкІ, хьэлэмэт къащыхъу методикэ Іэмалхэр зыхаухуэна дерсхэр ягъэлъэгъуащ. Абы къыдэкІуэу, зэи зыхэмыта сабийхэм псалъэ къызэрыхуагъуэтыфыр, къызэрыдахьэхыфыр, псэлъэгъу къызэращІыфыр нахуэ къащІащ. Зэпеуэм хэтахэм я пщэрылъ нэхъыщхьэхэм ящыщт утыку кърахьа я методикэ Іэмалхэр егъэджэныгъэм ехьэлІауэ щыІэ иджырей ІуэхущІэкІэм къызэритІасэр, ар къыщІыхахар, фІагърэ щхьэпэу пылъыр зыхуэдэр къаІуэтэныр. Методикэ мардэхэр зращІылІэж дерсхэр абыхэм Іэмалыншэу техуэн хуейт.
Бжьыгъуэ зэфІэхьым нэса егъэджакІуэхэм мастер-классым и жыпхъэм ит дерсхэр ягъэлъэгъуащ. Мыбы къэсахэм я жьэнахуагъкІи, иджырей методикэ Іэмалхэмрэ бгъэдыхьэкІэхэмрэ зэрызэрахьэкІи, ІэнатІэу зыпэрытым хуаІэ ІэпэІэсагъкІи узыхэдэнур умыщІэу гъэщІэгъуэныщэу зыкъагъэлъэгъуащ.
КъэпщытакІуэ гупым гуимыхуж ящыхъуащ Тыжьей къуажэм дэт, КІуэкІуэ Валерий и цІэр зезыхьэ курыт еджапІэм урысыбзэмрэ урыс литературэмкІэ и егъэджакІуэ Жэнэтей Людмилэ и утыку итыкІар. Псори зэдэарэзыуэ Гран-прир абы хуагъэфэщащ. КъэпщытакІуэхэм къыхагъэщащ зэ еплъыгъуэкІэ къызэрыгуэкІыу къыпщыхъуну дерсым егъэджэныгъэм теухуауэ къэралым щызекІуэ пщалъэхэр зэщІэпщІыпщІэу абы зэрыхиухуэнар, зэ зэхэпхамэ, етІуанэу ущІэмыупщІэжыну гурыІуэгъуэу икІи зэхэщІыкІыгъуэу къыхиха Іуэхугъуэр, урысыбзэм и мыбелджылы цІэпапщІэхэм теухуар, яхузэпкърихын, щІэщыгъуэу ябгъэдилъхьэн зэрыхузэфІэкІар
Зэпеуэм хэтахэм ящыщу япэ увыпІэр хуагъэфэщащ Ислъэмей къуажэм дэт 4-нэ курыт еджапІэм химиемкІэ и егъэджакІуэ Бгъэжьнокъуэ Алесэ, 2-нэ увыпІэр къихьащ а къуажэ дыдэм дэт, Маршэн Нану и цІэр зезыхьэ 3-нэ курыт еджапІэм инджылызыбзэмкІэ и егъэджакІуэ Урыс Каринэ, 3-нэ увыпІэр лъысащ Ислъэмей дэт 1-нэ курыт еджапІэм и пэщІэдзэ классым и егъэджакІуэ Гуэбэшы Марьянэ сымэ.
ТАБЫЩ Мурат.
